﴿فرد﴾ عاشقی بایہ سبز نارٕ دزن ** بالہٕ دامنۍ پکاں پکاں بعضے پرۍیہ آلو کنن گژھان بعضے آش دپوَے چھےٚ کێنہ سۅ ما زانہہ ٲس ہنگہ تہٕ منگے چھہ دل پھۅلان بعضے زانہ کُس آدمس چھہ کیا ڈیشن راتھ کیُت زوٗن بُتھ کھٹاں بعضے پۯانہ مندورٕ، نوٗرٕ درۍچہ، قلاے دۅہلہ کم خاب چھس وچھاں بعضے پانہ کُس پژھ کری اگر ژٕ ونکھ سبز رٲژن بہٕ چھس وُہان بعضے * لولہ چانے کرۍ مےٚ ہوہس نالہ متۍ بونہ شہلس گٔے مےٚ سینس نارٕ تتۍ دردٕ گامچ وتھ وُہان ٲس ہردٕ بونۍ زانہ قۅدرتھ رات کیُت کم اور کھتۍ أچھ وچھان زیر و زبر گٲمٕژ سۅ لٔر دل وناں بسکین آسن وُنہ تہ اتۍ زونہ گاشس منز نێبرۍ ڈٔج چھاے ہش نارٕ لمبکھ ہورٕ کنہ وتھۍ بالہ پتۍ ژانگہ رۆس رێہہ راتھ خابس منز وچھم آیہ کیا کیا راوراں اسۍ نیندرِ ہتۍ * دۅہ لوس روشہ روشہ أچھن منز سماں چھہ خاب پھۆل گاش روگہ روگہ خبر کۆت گژھاں چھہ خاب وٲناکھ رٲژ ہند یہ کۯہُن کال زونہ گاش کھوژاں چھہ ژٲنگۍ زانہ خدا کیا وچھاں چھہ خاب پۯٮ۪تھ ساتہ باسہ نێندرِ سۅ ؤژھمژ چھےٚ وُنۍ وُنی پۯٮ۪تھ ساتہ تس وبٲلۍ اچھن منز وُزان چھہ خاب شہرُک سہ اکھ مکانہٕ چھہ تۆبرُک ژٕ گژھ تہ وُچھ یتھ بُرزٕ دتھ پشس تہ کُٹھٮ۪ن منز بسان چھہ خاب دۯایکھ مےٚ نش تہٕ ٲنہ لبن دٕہ ہیۆتن وۅتھن آیکھ مےٚ نش تہ دٲن تھرٮ۪ن تل گنداں چھہ خاب پھیران گہے چھہ دردٕ نیَن بازرن گہے اسۍ کِتھۍ چھہ خونہ ملۍ چھہ ہیواں غم کٕنان چھہ خاب * نٮ۪صف شب اوس دیدمانہ وچھم زون کھٔژ چانہ دارِ کنۍ اسمان ورگہٕ وۆتھ یام ووت شہرس منز سانہ گامُک سہ ناگ خۅش گزران ق بٲژ سٲری گرکۍ ژےٚ اندۍ پکۍ چھی پانہ ون با ژٕ کیازِ چھکھ کھوژان کیازِ پتھ کن وچھتھ ونیومے نا پۯانہ مندورِ کنۍ ژٕ کیازِ گژھان پے ژےٚ اوسُے زِ تتھ مندورِ اندر ہتھ ؤری ہٮ۪تھ چھہ ما کٔہنۍ روزان آسہ ہے کُس ژےٚ لونچہ یس لمہ ہی درۍچہ کنۍ کمۍ سنا ژےٚ ہووُے پان کمۍ ژٕ تورُکھ قلایہ پێٹھۍ ٲخر کیُتھ پکھل گُر مےٚ کونہ فکرِ تران وِگنہ ونہ وُن کنن گۆوُے مونم ژٲنگۍ رێہہ وُێہہ کٔرتھ بنیا انسان مانہ ہا خاب ما ژےٚ وچھمت چُھتھ پۆز یہ پونپر وچھتھ بہ چھس حٲران سرتلیو پہرٕدر ژےٚ اوسُے سٍتۍ کیازِ اوسکھ ژٕ کھوژۍ کھوژۍ پکان ہیرِ وولُکھ یمو أچھن تھۆپ دتھ آسہ ہے ما تمن یۆہے فرمان کیا ژےٚ ستۍمِس کُٹھس أژتھ وچھتھا ہوٗ بہ ہوٗ تی یہ پۯٲنۍ ٲسۍ ونان کیا سۅ ٲسا پری مۆدر مس چٮ۪تھ پۯانہ وقتک سہ جنگنامہ پران ٲنہ اوسا تمس وچھاں ژھاین چشمہ آسا تمس پزی شولان نافہ اوسا تمس ہراں جامن نظرٕ آسا تمس شراب وُہان ساز ٲسیا پزی وزاں پانے مُرژٕ آسا تمس نمان تہ نژان ہتھ ؤری ہٮ۪تھ یہ آیہ بوزان لوُکھ دۯاو سورُے سہ پۆز وچھان وچھاں وۅنۍ نبا یورکُن ژٕ پھیرکھ زانہہ پانہ کیہتام چانہ أچھ چھےٚ ونان * تلاو پۯون تہ تتھ منز سہ سرتلیو اکھ مور وچھتھ وُتارٕ وۆتھم تیُتھ دبارٕ گوس نہ تور مکانہ سبز کنٮ۪ن ہندۍ تہ لوکھ ٲنہ بدن دپان پۯون شہر اکھ بستھ چھہ بالہٕ اپور سہ اوس بونہ پھٔرس تل تہ بونۍ ژٔٹ گُٹلٮ۪و وچھان وچھان ہۆکتھ گو سہ ناگہ راد بچور ملر وۅتھاں چھہ لبن ووکھہٕ زونہٕ گاشس منز خدایہ تھاوٕ ؤٹتھ أچھ گژھآن چھہ آبُک شور مندور پۯانہ چھ اندۍ اندۍ قلایہ مٲنتھر دتھ اپٲرۍ پکنہ دپان لُکھ گژھان چھہ پتھ کُن کھور وچھایہ راتھ مےٚ بدول جمال خابس منز گرکۍ پۯژھاں چھہ مےٚ از کیازِ چھکھ ژٕ اور نہ یور * مےٚ یسند عشق چھہ کھنتھ دلس خطہٕ خالہٕ کنۍ چھہ سہ خاب ہیو نِشہ آسہ باسہ پزر چھہ یی گژھہ دور پۯزلہ سراب ہیو گہے آسہ زونہ مُدے گٔنڈتھ گہے آسہ ٲنہٕ لبن سنتھ کنہ ساتہٕ مژرنہ آو اگر تێلہ میٹھہ قصہ کتاب ہیو یَنہ چانہ کوچہ نێبر سہ لۆگ تنہ تس لسُن گو اموب گۆب سہ چھہ از تہ اورۍ نہ یورۍ ہیو سہ چھہ از تہ خانہ خراب ہیو تمہ چانہ گامہ نٮ۪بر ہنا رنبہ وُن سہ ناگ مژھیُل چھہ کیا یێلہ یێلہ تپٲرۍ بہ دۯاس زانہہ مےٚ لگان سہ آب شراب ہیو لٹہ ساسہ وُچھ سہ یمو أچھو وُنہ توتہ ویۆد چھنہ بتھ تسند سہ خمار یُس چھہ تمس أچھن سہ خمار تس چھہ نقاب ہیو ژێتہ لفظہ پھیرٕ گۆوُے ہنا مےٚ تہ آو یکوٹھ کھر کتھن نہ سوال چون سوال ہیو نہ جواب میون جواب ہیو * صورژن ہند الاو بونٮ۪ن تل وُچھتہٕ ہردُک جلاو بونٮ۪ن تل یورٕ گو تورٕ ما سہ واپس آو زونہ منزۍ بلۍ گیاو بونٮ۪ن تل ہاے افسوس وۅنۍ چھہ کانیومت پۯانہ وقتک تلاو بونٮ۪ن تل نوش لب واتہ، ونعجب ملِکس ژونگ زٲلتھ ژٕ تھاو بونٮ۪ن تل آسہ ہے کُس سہ سبز پوش منوش کُس مے شامس وچھاو بونٮ۪ن تل بختہ بۆڈ چھکھ ژٕ شہر تۯٲوتھ آکھ گام ووتکھ تہ راو بونٮ۪ن تل اوس کُس یور نۆن تہ زۆن چُھنہٕ کانہہ کمۍ سٲ ہیۆت میون ناو بونٮ۪ن تل وہۍ مےٚ کیا گو بہٕ کیازِ واپس آس وہۍ مےٚ سورُے مشاو بونٮ۪ن تل * اکہ بدلٕے آیہ چھہ ساز وزان تتھ کوچس منز یٔندرازنۍ گترنۍ ما چھے نژان تتھ کوچس منز درۍچن پٮ۪ٹھ بدلٕے ژٲنگۍ دزاں تتھ کوچس منز کم کم انساں ششدر چھہ گژھان تتھ کوچس منز یتھ وقتس منز افسانن ہندۍ تم ٲنہٕ بدن انسانن کیا کیا نظرِ گژھاں تتھ کوچس منز دیوارن محرابن چھےٚ جٔرتھ بغدادچ راتھ انسان خبر کۆت کۆت واتاں تتھ کوچس منز بر ہنگن بدلٕے اچھرن منز کێہتام لێکھتھ ژھۆٹ بوزِو بدلٕے لُکھ چھہ بساں تتھ کوچس منز اکھ شخژا اکھ بس دورِ وچھاں آساں توکن دۅہہ اکہ تمۍ وچھ افتابہٕ کھساں تتھ کوچس منز کم جِتنہٕ کرس لوکو ادٕ یوکن پھیورا زانہہ خابس منز ننہٕ وورُے واتاں تتھ کوچس منز تس شخژس سۅرنے باساں کٲرتھ ناگ کنن خاندر ہرگاہ کُنہ دوہہ آساں تتھ کوچس منز * کھٔژ زون آسمٲنۍ دلس گو گمانہٕ چون لجہ اپسرایہ نژنہ کنن گو ترانہٕ چون ہمسایہ نیک چھی دۅہے استادٕ روزۍ نے لوٗکو وۆنم چھہ سروٕ کُلٮ۪ن منز مکانہ چون کستام سبز پوش منوشا یپٲرۍ آو بدلٕے زبٲنۍ منز سہ ؤنتھ گو فسانہٕ چون پۆز بوز خٲبۍ وچھ مےٚ دۅہے کم نوینہٕ رنگ پۆز بوز خٲبۍ وچھ مےٚ دۅہے ٲنہٕ خانہ چون یۆدوَے زنہٕے وچھتھ نہ بہٕ چھس توتہ خۅش نصیب تس کیا ونو چھہ باگہ یس آمت زمانہٕ چون رنبہٕ ونۍ خیال چٲنۍ دِلس چھم وُتٕش دوان یم یم غزل مےٚ لیکھۍ تمن گو بہانہ چون بوزم ژٕ خاص وقتہ گیوان چھکھ مقام راست باسان چھم مزازٕ چھہ ما صوفیانہ چون* * یێتہ تارکھ زونہ گندتھ نیراں اتھواس کٔرتھ پتہٕ سۆدرن تارٕ ترن ولہٕ یارٕ گژھو پتھ ون یێتہ اوبرٕچ ژھاے بہِتھ آبس زن مٲنتھٕر دِتھ ناگن زن خاب وُزن ولہ یارٕ گژھو پتھ ون یێتہ پتھ کالکۍ گۅنماتھ چھاواں بغدادچ راتھ دامانہ رٹتھ قرنن ولہ یارٕ گژھو پتھ ون شہہ پالن[2] جود کرتھ یێتہ برٕ رۆس ہانکل دتھ تھٔومژ چھےٚ طلسماتن ولہ یارٕ گژھو پتھ ونگچھہ کُٹھہ منزٕ پھۅکھ لٲیتھ پۆت ژھاین بۯمرٲوتھ یۆت ژانگچ رێہہ چھےٚ گژھن